-
Pa kɛ e mi wami nyu (1-5)
-
Nyagbe munyu (6-21)
-
‘Ba! Ba ngɔ wami nyu ɔ yaka’ (17)
-
“Ba, Nyɔmtsɛ Yesu” (20)
-
Anɛ o maa suɔ nɛ o kane munyu nɛ ɔ ngɛ %% mi lo?
22 Nɛ e tsɔɔ mi pa ko kɛ e mi wami nyu nɛ e mi tsɔ keikei kaa ahuhuɛ nɛ je Mawu kɛ Jijɔ Bi ɔ a matsɛ sɛ ɔ mi kɛ ngɛ bee 2 kɛ ngɛ kplee ngɛ ma ngua a gbɛjegbɛ ɔ kpɛti. Wami tsohi nɛ a woɔ yiblii si 12 ngɛ pa a tue hiɛ kɛ hiɛ, nɛ a woɔ yiblii nyɔhiɔ fɛɛ nyɔhiɔ. Nɛ tso ɔmɛ a ba a ngɛ kɛ ha je ma amɛ a tsami ɔ. 3 Nɛ gbiɛmi ko be si hie hu. Se Mawu kɛ Jijɔ Bi ɔ a matsɛ sɛ ɔ maa hi ma ngua a mi, nɛ e nyɔguɛ ɔmɛ ma sɔmɔ lɛ ngɛ blɔ nɛ ngɛ klɔuu nɔ; 4 nɛ a maa na e hɛ mi, nɛ e biɛ ɔ maa hi a hɛ nya. 5 Jehanɛ hu ɔ, nyɔ be si hie hu, nɛ kane la aloo pu la he be mɛ hiae hu, ejakaa Yehowa* Mawu ma kpɛ la ngɔ pue a nɔ, nɛ a maa ye nɔ kaa matsɛmɛ kɛ ya neneene kɛ neneene. 6 E de mi ke: “Munyu nɛ ɔmɛ ngɛ mi niinɛ nɛ a ji anɔkuale; ee, Yehowa,* Mawu ɔ nɛ e tu munyu kɛ gu gbali ɔmɛ a nɔ ɔ tsɔ e bɔfo ɔ kaa e ba tsɔɔ e nyɔguɛ ɔmɛ níhi nɛ e sa kaa a ba mi ngɛ be kpiti mi. 7 Hyɛ! i ma oya nɔuu. Nɔ nɛ e ngɛ womi kpo nɛ ɔ mi gbami munyu ɔmɛ a nɔ yee ɔ ngɛ bua jɔmi.” 8 Ngɛ anɔkuale mi ɔ, imi Yohane lɛ i ngɛ ní nɛ ɔmɛ nue nɛ i ngɛ ní nɛ ɔmɛ nae ɔ nɛ. Benɛ i nu nɛ i na ní nɛ ɔmɛ ɔ, i nɔ si konɛ ma ja ngɛ hiɔwe bɔfo ɔ nɛ e ngɛ ní nɛ ɔmɛ jee kɛ ngɛ mi tsɔɔe ɔ nane nya. 9 Se e de mi ke: “Hyɛ nɛ hi! Koo pee jã! I ji o nyɛmi nyɔguɛ kɛ o nyɛmimɛ gbali ɔmɛ kɛ ni nɛmɛ nɛ a ngɛ womi kpo nɛ ɔ mi munyu ɔmɛ a nɔ yee ɔ hu a nyɛmi kɛkɛ. Ja Mawu.” 10 E de mi hu ke: “Koo sɔu womi kpo nɛ ɔ mi gbami munyu ɔmɛ a nya, ejakaa be nɛ a to ɔ su ta. 11 Ha nɔ nɛ e peeɔ nɔ́ nɛ e dɛ ɔ nɛ e ya nɔ ngɛ nɔ́ nɛ dɛ peemi ɔ mi, nɛ ha mutsɛ ɔ nɛ e ya nɔ ngɛ e mu ɔ mi; se ha dalɔ ɔ nɛ e ya nɔ ngɛ dami ɔ mi, nɛ ha nɔ nɛ e ngɛ klɔuklɔu ɔ nɛ e ya nɔ ngɛ klɔuklɔu peemi ɔ mi. 12 “‘Hyɛ! i ma oya nɔuu, nɛ hiɔ nɛ i woɔ ɔ ngɛ ye dɛ, nɛ ma wo nɔ fɛɛ nɔ hiɔ ngɛ e ní tsumi ɔ he. 13 Imi ji Alfa a kɛ Omega a,* kekleekle ɔ kɛ sekpɛ ɔ, sisije ɔ kɛ nyagbe ɔ nɛ. 14 Ni nɛmɛ nɛ a fɔɔ a tade klɔii ɔ he, bɔ nɛ pee nɛ a ná he blɔ kɛ ya wami tso ɔmɛ a he nɛ́ a nyɛ nɛ a gu agbo ɔmɛ a mi kɛ sɛ ma ngua a mi ɔ ngɛ bua jɔmi. 15 Gbe ɔmɛ* kɛ ni nɛmɛ nɛ a kɛ mumi yayamihi tsuɔ ní, kɛ ni nɛmɛ nɛ a ji ajuama bɔli* kɛ nɔmlɔ gbeli kɛ wɔ jali kɛ nɔ fɛɛ nɔ nɛ e suɔ lakpa yemi nɛ e yeɔ lakpa a ngɛ ma a se.’ 16 “‘Imi Yesu lɛ i tsɔ ye bɔfo ɔ kaa e ba ye ní nɛ ɔmɛ a he odase kɛ tsɔɔ mo kɛ ha asafo ɔmɛ. Imi ji David sipoku ɔ kɛ e nina a kɛ mɔtu dodoe nɛ ngɛ kpɛe ɔ nɛ.’” 17 Nɛ mumi ɔ kɛ ayɛflo ɔ ya nɔ nɛ a ngɛ dee ke, “Ba!” nɛ ha nɔ fɛɛ nɔ ko nɛ e ngɛ nue ɔ nɛ e de ke, “Ba!” nɛ ha nɔ fɛɛ nɔ ko nɛ kuma ngɛ lɛ yee ɔ nɛ e ba; ha nɔ fɛɛ nɔ ko nɛ e suɔ ɔ nɛ e ba ngɔ wami nyu ɔ yaka. 18 “I ngɛ nɔ fɛɛ nɔ ko nɛ e nuɔ womi kpo nɛ ɔ mi gbami munyu ɔmɛ ɔ odase yee: Ke nɔ ko ngɔ nɔ́ ko kɛ piɛɛ ní nɛ ɔmɛ a he ɔ, Mawu maa ngɔ haomihi nɛ a ngma ngɛ womi kpo nɛ ɔ mi ɔ kɛ piɛɛ he kɛ ha lɛ; 19 nɛ ke nɔ ko je nɔ́ ko kɛ je womi kpo ɔ mi gbami munyu nɛ ɔmɛ a mi ɔ, Mawu ma je e blɔ nya kɛ je wami tso ɔmɛ a mi nɛ e ma je lɛ kɛ je ma ngua klɔuklɔu ɔ mi, níhi nɛ a ngma a he sane ngɛ womi kpo nɛ ɔ mi ɔ. 20 “Nɔ nɛ e yeɔ ní nɛ ɔmɛ a he odase ɔ ngɛ dee ke, ‘Ee, i ma oya nɔuu.’” “Amen! Ba, Nyɔmtsɛ Yesu.” 21 Nyɔmtsɛ Yesu dloomi ɔ kɛ ni klɔuklɔu ɔmɛ nɛ hi si.